กฎกระทรวง (พ.ศ. 2529) ออกตามความในพระราชบัญญัติเชื้อโรคและพิษจากสัตว์ พ.ศ. 2525
กฎกระทรวง
กฎกระทรวง
(พ.ศ. ๒๕๒๙)
ออกตามความในพระราชบัญญัติเชื้อโรคและพิษจากสัตว์
พ.ศ. ๒๕๒๕[๑]
 

อาศัยอำนาจตามความในมาตรา ๕
วรรคสอง มาตรา ๖ (๕) มาตรา ๘ วรรคสอง มาตรา ๑๐ วรรคสอง มาตรา ๑๔ (๑) และ (๓)
และมาตรา ๒๗ แห่งพระราชบัญญัติเชื้อโรคและพิษจากสัตว์ พ.ศ. ๒๕๒๕ รัฐมนตรีว่าการกระทรวงสาธารณสุขออกกฎกระทรวงไว้
ดังต่อไปนี้

ข้อ ๑ ผู้ใดประสงค์จะขออนุญาตผลิตเชื้อโรคและพิษจากสัตว์ให้ยื่นคำขอพร้อมด้วยหลักฐานตามที่ระบุไว้ในแบบ
ผ.ช.๑ ท้ายกฎกระทรวงนี้

ข้อ ๒ ผู้ยื่นคำขอตามข้อ
๑ ต้องแนบหลักฐานประกอบการขออนุญาต ดังต่อไปนี้
(๑) แผนที่แสดงที่ตั้งของสถานที่ผลิต สถานที่ครอบครองหรือสถานที่เก็บเชื้อโรคและพิษจากสัตว์
และสิ่งปลูกสร้างที่อยู่ในบริเวณใกล้เคียง
(๒) แบบแปลนแผนผังสิ่งปลูกสร้างภายในบริเวณสถานที่ผลิต
และสถานที่ครอบครองหรือสถานที่เก็บเชื้อโรคและพิษจากสัตว์ที่ถูกต้องตามมาตราส่วน
โดยแสดงรายการ ดังต่อไปนี้
(ก) รูปด้านหน้า ด้านข้าง แปลนพื้น
และรูปตัดของอาคารที่ใช้ในการผลิตและครอบครองหรือเก็บเชื้อโรคและพิษจากสัตว์
(ข) การแบ่งกั้นห้อง
เนื้อที่หรือบริเวณที่ใช้ในการผลิตและเก็บเชื้อโรคและพิษจากสัตว์
(ค)
ตำแหน่งที่เก็บเชื้อโรคและพิษจากสัตว์
(ง) ท่อหรือทางระบายน้ำ
ระบบและกรรมวิธีกำจัดน้ำเสียหรือน้ำทิ้ง

ข้อ ๓
ใบอนุญาตผลิตเชื้อโรคและพิษจากสัตว์ ให้ใช้แบบ ผ.ช.๒ ท้ายกฎกระทรวงนี้

ข้อ ๔
สถานที่ผลิตเชื้อโรคและพิษจากสัตว์ต้องมีลักษณะ ดังต่อไปนี้
(๑)
ตัวอาคารต้องสร้างด้วยวัสดุที่คงทนถาวร ง่ายต่อการทำความสะอาด และมีระบบการฆ่าเชื้อ
การระบายน้ำทิ้ง การกำจัดสิ่งปฏิกูล การถ่ายเทอากาศ และระบบป้องกันการแพร่เชื้อตามความจำเป็น
(๒)
ตัวอาคารดังกล่าวต้องประกอบด้วยห้องต่าง ๆ ดังนี้
(ก) ห้องปฏิบัติการต้องเป็นห้องสะอาด
และต้องมีพื้นที่ปฏิบัติงานไม่น้อยกว่า ๑๒ ตารางเมตร ส่วนที่ใช้ในการปฏิบัติงานเกี่ยวกับเชื้อโรคหรือพิษจากสัตว์
ต้องมีหลอดไฟฆ่าเชื้อหรือสิ่งฆ่าเชื้ออย่างอื่นซึ่งมีประสิทธิภาพและปลอดภัย
มีเครื่องปรับอากาศ เครื่องกรองอากาศ และอ่างล้างมือที่น้ำไหลได้สะดวก
ส่วนบนของโต๊ะปฏิบัติการทำด้วยวัสดุที่กันน้ำซึมผ่าน ทนต่อยาฆ่าเชื้อโรค กรด
ด่างและความร้อน และง่ายต่อการทำความสะอาด
(ข) ห้องเตรียมอาหารเลี้ยงเชื้อโรค
(ค)
ห้องเตรียมเครื่องมือและเครื่องแก้วที่ปราศจากเชื้อซึ่งต้องประกอบด้วยอ่างล้างมือ
เครื่องแก้ว และอุปกรณ์ในการทำให้ปราศจากเชื้อ
(ง) ห้องเก็บเชื้อโรคหรือพิษจากสัตว์
ต้องปลอดภัยจากการแพร่กระจายของเชื้อโรคหรือพิษจากสัตว์
โดยมีเครื่องควบคุมอุณหภูมิให้สม่ำเสมอไม่เกิน ๕ องศาเซลเซียส
สำหรับห้องสัตว์ทดลอง
ถ้าจำเป็นต้องมี ต้องแยกจากสถานที่ผลิตสะอาด และต้องปลอดจากแมลง
มีระบบถ่ายเทอากาศและระบบกำจัดของเสีย

ข้อ ๕ อุปกรณ์ที่ใช้ในการผลิตเชื้อโรคและพิษจากสัตว์ต้องมีไม่น้อยกว่าที่ปรากฏตามบัญชีรายการท้ายกฎกระทรวงนี้

ข้อ ๖
ให้ผู้รับใบอนุญาตผลิตเชื้อโรคและพิษจากสัตว์ปฏิบัติดังต่อไปนี้
(๑)
จัดให้มีการเก็บเชื้อโรคหรือพิษจากสัตว์ที่ผลิต โดยต้องเก็บในหลอดหรือขวดที่ทำด้วยแก้ว
พลาสติก หรือโลหะ ปากหลอดเชื่อมปิดสนิทหรือมีฝาปิดสนิท ด้านนอกของหลอดหรือขวดให้ปิดฉลากแสดงชื่อ
และชื่อทางวิทยาศาสตร์ของเชื้อโรคหรือพิษจากสัตว์ที่ใช้ในภาษาอังกฤษ
พันหลอดหรือขวดด้วยกระดาษที่ดูดซึมน้ำได้โดยรอบ ก่อนนำมาบรรจุในภาชนะชั้นที่สองซึ่งต้องมีความคงทนไม่แตกง่ายและกันน้ำซึมผ่านได้
(๒)
จัดทำบัญชีการผลิตเชื้อโรคและพิษจากสัตว์ตามแบบ ผ.ช.๓ ท้ายกฎกระทรวงนี้
(๓) จัดให้มีผู้ควบคุมการผลิตและการจำหน่ายเชื้อโรคหรือพิษจากสัตว์ซึ่งต้องเป็นผู้ได้รับปริญญาในสาขาใดสาขาหนึ่งดังนี้
คือ แพทยศาสตร์ สัตวแพทยศาสตร์ ทันตแพทยศาสตร์ เภสัชศาสตร์หรือวิทยาศาสตร์
(จุลชีววิทยา เทคนิคการแพทย์ หรือพยาบาล)

ข้อ ๗
ผู้รับใบอนุญาตผลิตเชื้อโรคและพิษจากสัตว์ผู้ใดประสงค์จะขอต่ออายุใบอนุญาต
ให้ยื่นคำขอต่ออายุใบอนุญาตก่อนใบอนุญาตสิ้นอายุพร้อมด้วยหลักฐานตามที่ระบุไว้ในแบบ
ผ.ช.๔ ท้ายกฎกระทรวงนี้
การอนุญาตให้ต่ออายุใบอนุญาตผลิตเชื้อโรคและพิษจากสัตว์
ผู้อนุญาตจะแสดง
ไว้ในรายการต่ออายุใบอนุญาตนั้น
หรือจะออกใบอนุญาตตามแบบ ผ.ช.๒ ให้ใหม่ก็ได้

ข้อ ๘
ผู้รับใบอนุญาตผลิตเชื้อโรคและพิษจากสัตว์ผู้ใดประสงค์จะขอใบแทนใบอนุญาต ให้ยื่นคำขอพร้อมด้วยหลักฐานตามที่ระบุไว้ในแบบ
ผ.ช.๕ ท้ายกฎกระทรวงนี้
การอนุญาตคำขอใบแทนใบอนุญาต
ให้ผู้อนุญาตออกใบอนุญาตตามแบบ ผ.ช. ๒ พร้อมทั้งกำกับคำว่า ใบแทน ไว้ที่ด้านหน้าด้วย

ข้อ ๙
การยื่นคำขอตามกฎกระทรวงนี้ ในกรุงเทพมหานคร ให้ยื่น ณ สำนักงานเลขานุการกรม
กรมวิทยาศาสตร์การแพทย์ กระทรวงสาธารณสุข ในจังหวัดอื่น ให้ยื่น ณ สำนักงานสาธารณสุขจังหวัดนั้น
ๆ หรือ ณ สำนักงานเลขานุการกรม กรมวิทยาศาสตร์การแพทย์ กระทรวงสาธารณสุข


ให้ไว้ ณ วันที่ ๑๘ มิถุนายน พ.ศ. ๒๕๒๙
มารุต บุนนาค
รัฐมนตรีว่าการกระทรวงสาธารณสุข
[เอกสารแนบท้าย]

๑. คำขออนุญาตผลิตเชื้อโรคและพิษจากสัตว์ (แบบ
ผ.ช. ๑) 
๒. ใบอนุญาตผลิตเชื้อโรคและพิษจากสัตว์ (แบบ ผ.ช.
๒) 
๓. บัญชีการผลิตเชื้อโรคและพิษจากสัตว์ (แบบ ผ.ช.
๓) 
๔.
คำขอต่ออายุใบอนุญาตผลิตเชื้อโรคและพิษจากสัตว์ (แบบ ผ.ช. ๔) 
๕. คำขอใบแทนอนุญาตผลิตเชื้อโรคและพิษจากสัตว์
(แบบ ผ.ช. ๕) 

(ดูข้อมูลจากภาพกฎหมาย) 
หมายเหตุ :- เหตุผลในการประกาศใช้กฎกระทรวงฉบับนี้ คือ เนื่องจากมาตรา ๕ วรรคสอง มาตรา ๖ (๕)
มาตรา ๘ วรรคสอง มาตรา ๑๐ วรรคสอง และมาตรา ๑๔ (๑) และ (๓) แห่งพระราชบัญญัติเชื้อโรคและพิษจากสัตว์
พ.ศ. ๒๕๒๕ บัญญัติว่า การขออนุญาต การออกใบอนุญาต การต่ออายุใบอนุญาต
การขอใบแทนใบอนุญาตผลิตเชื้อโรคและพิษจากสัตว์ และการควบคุมการผลิตและการเก็บรักษาคุณภาพของเชื้อโรคและพิษจากสัตว์
ให้เป็นไปตามหลักเกณฑ์ วิธีการและเงื่อนไขที่กำหนดในกฎกระทรวง
จึงจำเป็นต้องออกกฎกระทรวงนี้



































ณัฐดนัย/แก้ไข
๑๒ กุมภาพันธ์ ๒๕๕๒
รัศม์วรรณลัย/ตรวจ
๑๓ กุมภาพันธ์ ๒๕๕๒


[๑]
ราชกิจจานุเบกษา เล่ม ๑๐๓/ตอนที่ ๑๖๑/ฉบับพิเศษ หน้า ๑/๑๘ กันยายน
๒๕๒๙